Kwalifiserende jeugskou op Tarkastad gehou - AgriOrbit
Home Agri News Kwalifiserende jeugskou op Tarkastad gehou
Tarkastad is in die sentrale deel van die Oos-Kaap geleë, met die Tarkarivier wat sowat 13km daarvandaan verbyvloei.
Een van dié Karoo-dorp se kenmerke is die jaarlikse skou wat gewoonlik in Februarie plaasvind en van oral oor besoekers lok.
Boer- en saalperdruiters ding ywerig teen mekaar mee, terwyl daar ook 'n sterk kategorie skape en beeste is. En dan is daar 'n kwalifiserende jeugskou-kampioenskap wat vanjaar reeds op 22 Februarie op die skouterrein plaasgevind het. Plaas Media het die dag as SA Jeugskou mediaborg saam met die kinders spandeer en van die geleentheid gebruik gemaak om ook met party van hulle te gesels.
'n Jeugskou-kampioenskap bestaan gewoonlik uit drie kategorieë, naamlik 'n teoretiese eksamen, die proses waar die kinders hul diere moet was en voorberei, en die skouman-afdeling.
Daar was vanjaar ongelukkig nie 'n pluimvee-afdeling tydens Tarkastad se jeugskou-kompetisie nie, maar dit was opmerklik dat daar baie meer nuwelinge in die skaap-, bok- en beesafdelings was as vorige kere.
Die volgende kwalifiserende jeugskou-kampioenskap vir Oos-Kaapenaars vind op 1 Maart op Middelburg plaas, en op 9 Maart op Jansenville. Volgens Esna le Roux (beoordelaar) skep beide 'n geleentheid waar die kinders punte kan bymekaarmaak om vir OP-kleure te kwalifiseer. "Daarna neem hulle aan die Nasionale Jeugskou-kampioenskap deel wat vanjaar vanaf 22 tot 25 September op Vryburg aangebied word," sê sy.
Kontak gerus die volgende Oos-Kaap Jeugskou bestuurslede vir enige navrae:
Ezelle Marais: 082 552 2309 of ezelle@r63.co.za.
Frikkie Wentzel: 082 872 8833 of frikkie@bosberg.co.za.
Amoúr Strydom: 082 459 6696 of rensreich@igen.co.za. – Carin Venter, AgriOrbit
Die skouman vleisbok gemengde-klas het vlot verloop, en behalwe vir 'n halsstarrige bok of twee, kon die bokke nie vir die deelnemers ore aansit nie.
Thinus van Niekerk en Juan Wentzel het na afloop van die klasse gesorg dat die diere vars kos en water kry. Thinus het aan sy eerste jeugskou-kompetisie deelgeneem en gesê dat dit baie lekker was. "Ek het baie goed geleer, soos om die bok se hoewe en horings skoon te maak en om die dier self te was. Die jeugskou help my om diere te respekteer en om reg met hulle te werk."
Daar vind jaarliks 'n hele aantal kwalifiserende jeugskoue in elke provinsie plaas. Die deelnemers moet aan ten minste twee jeugskou-kompetisies deelneem, en in die Oos-Kaap vind dit gewoonlik of Cradock, Middelburg en Tarkastad plaas.
'n Bekende gesig tydens die jeugskou is die kinders se trommeltjies wat netjies reggepak moet wees vir deelname.
IB van Heerden van Laerskool Cradock in die junior wolskaap-afdeling. Op die foto is hy in die ring saam met die beoordelaar Esna le Roux (BKB), en die ringgids Jaco van Heerden.
Die jeugskou-kompetisie op Tarkastad het groot belangstelling, veral onder die jeug van Tarkastad, geniet.
Hard besig in die junior vleisbok-afdeling is Lisa Vigne (beoordelaar), Martin Laka (ringgids) en Philip Nel van Laerskool Gill College.
Die drie jong manne het in die melkbees-afdeling deelgeneem. Van links na regs is Jean du Plessis, Charl (Rolo) Kunz en Gerhard (Klippies) Cloete. Jean sê dat hy besluit het om aan die skou deel te neem omdat al sy vriende reeds daaraan deelneem. "Dit is bitter lekker, en ons besoek ook allerhande plekke," sê hy.
Ulrich Scoltz, 'n Graad 9-leerling van Marlow Landbouskool, moes 'n droogwas in die vleisbees-afdeling doen.